Fëschmaart (Stad Lëtzebuerg)
De Marché-aux-Poissons, am allgemenge Sproochgebrauch als Fëschmaart bekannt, ass d'Plaz virum Nationalmusée, tëscht der Rue Sigefroi, dem Passage Gëlle-Klack an der Rue Wiltheim am Quartier Uewerstad vun der Stad Lëtzebuerg. Dacks ass awer mat „Fëschmaart“ net just d'Plaz selwer gemengt, ma och d'Stroossen an direkter Noperschaft vun der Plaz.

Op Ouschterméindeg gëtt d'Eemaischen um Fëschmaart ofgehalen.

Geschicht
De Fëschmaart ass déi eelst Plaz vun der Stad Lëtzebuerg, op der Plaz, wou zwéi Kiemen zesummekomm sinn, a just virun der Buerg vun de Grofe vu Lëtzebuerg.

Den Numm „Fëschmaart“ ass eréischt zanter 1692 beluecht. Ufanks housch e just einfach „Maart“, wéi z. B. an engem Dokument vun 1296 nozeliesen ass. 1408 gouf d'Plaz virun der Méchelskierch „Ale Maart“ genannt, an de Maart virun der Nikloskierch, déi do stoung, wou haut d'Chambersgebai steet, „Neie Maart“.

D'Händler sinn no an no léiwer op den Neie Maart gezunn, well sech do am Quartier ëmmer méi räich Leit niddergelooss hunn. Sou koum et, datt den Ale Maart sech op Kéis spezialiséiert huet, wat em den Numm „Kéismaart“ abruecht huet. An engem Dokument vum 5. September 1577 geet souguer rieds vun engem „Véimaart“.

Fir d'éischt fënnt een den Numm Kéis- oder Fëschmaart an engem Dokument vum 1. Mee 1692.

Um Fëschmaart goufe fréier d'Hiriichtunge vu Verurteelte vollstreckt, bis 1879 stoung de Stillchen do a bis 1890 goufen d'Geriichtsurteeler do publizéiert.

Ënner der däitscher Besatzung (1940 - 1944) huet d'Plaz „Fischmarkt” geheescht.

Gebaier um a ronderëm de Fëschmaart 
 Nationalmusée fir Geschicht a Konscht
 Nr. 6 an der rue Wiltheim mam Schéieschlach
 Méchelskierch
Clinique Saint-Joseph
Clinique Saint-François
 Haus Ënnert de Stäiler
 Staatsrot

Literatur zum Theema 
 Isabelle Yegles-Becker, 2002. De Fëschmaart. Description. Le Phare. ISBN 2-9599961-1-9

Biller

Um Spaweck 

 De Fëschmaart op der Websäit vum Comité Alstad 
 Historesch Fotoe vum Fëschmaart op der Websäit vum Nationalmusée fir Geschicht a Konscht

Uewerstad
Plazen an der Stad Lëtzebuerg